Diari Oficial de la Generalitat Valenciana


Sumari del DOGV 7546, del 12-06-2015 (2015/5524)

RESOLUCIÓ de 8 de juny de 2015, de la Direcció General d'Innovació, Ordenació i Política Lingüística, per la qual es dóna continuïtat al programa experimental per al foment de l'ús de tauletes tàctils digitals en centres educatius sostinguts amb fons públics de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7546

Data del DOGV
:   12-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5524


Data del document
:   08-06-2015

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 8 de juny de 2015, de la Direcció General d'Innovació, Ordenació i Política Lingüística, per la qual es dóna continuïtat al programa experimental per al foment de l'ús de tauletes tàctils digitals en centres educatius sostinguts amb fons públics de la Comunitat Valenciana. [2015/5524]  
La Llei Orgànica 2/2006, de 3 de maig, d'Educació, en el seu text consolidat establix com un dels seus principis fonamentals proporcionar una educació de qualitat a tots els ciutadans d'ambdós sexes.  
  
Així mateix, l'article 102.3 establix que les administracions educatives promouran la utilització de les tecnologies de la informació i la comunicació, i que els correspon fomentar programes d'investigació i innovació. En l'article 120.4 disposa que els centres, en l'exercici de la seua autonomia, poden adoptar experimentacions, en els termes que establisquen les administracions publiques.  
Dins d'este marc normatiu, a fi d'aproximar i adaptar el sistema educatiu a les necessitats i a les noves demandes derivades de l'ús de les tecnologies de la informació i comunicació (TIC), la Conselleria d'Educació, Cultura i Esport impulsa este programa experimental amb l'objectiu d'avaluar el seu potencial ús en la busca d'una educació de qualitat i adaptada a la diversitat. Es tracta d'una proposta per a ser implementada pels centres educatius que, en exercici de la seua autonomia, ho consideren.  
Les tauletes tàctils digitals són dispositius intuïtius, que s'adapten a les habilitats que els jóvens poden desenrotllar a partir d'altres dispositius que seguixen la mateixa lògica, millorant la competència digital, ja que suposa una incorporació motivadora a les tecnologies de la informació i la comunicació, disminuint rebutjos, alhora que milloren la competència lingüística, perquè oferixen prestacions com la locució, que projecta beneficis en comprensió oral. Aporten valor afegit, ja que permeten reproduir música i vídeos, fer fotografies, usar la calculadora, el diccionari o l'agenda, entre altres. Permeten també canviar el format del text, ampliar o reduir les lletres, cosa que en els llibres impresos no és possible.   
L'Orde 63/2014, de 28 de juliol, de la Conselleria d'Educació, Cultura i Esport, per la qual es convoca un programa experimental per al foment de l'ús de llibres de text en tauletes tàctils digitals en centres educatius sostinguts amb fons públics de la Comunitat Valenciana i es dóna continuïtat als ja establits, fixa les bases del programa experimental, així com la continuïtat d'este en successius cursos.  
En virtut de les competències establides en el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport (DOCV 6929, 24.12.2012), així com allò que s'ha establit en l'article 8.4 i la disposició addicional segona de l'Orde 63/2014, resolc:  
  
Primer. Objecte  
La present resolució té l'objecte de donar continuïtat al programa experimental per al foment de l'ús de llibres de text en tauletes tàctils digitals en els centres educatius sostinguts amb fons públics de la Comunitat Valenciana convocat per l'Orde 63/2014, de 28 de juliol, de la Conselleria d'Educació, Cultura i Esport, i regular les seues condicions de participació.  
  
Segon. Objectius  
L'objectiu general del programa és fomentar l'ús de llibres de text digitals utilitzant les tauletes tàctils com a suport físic.  
Els objectius específics són:  
1. Experimentar una dinàmica d'ensenyança en què s'incorpora la tauleta tàctil digital com a suport per al llibre de text.  
2. Experimentar una alternativa a l'adquisició de llibres de text en suport paper com a mesura d'estalvi per a les famílies.  
3. Ajudar a determinar la correlació entre l'ús de les TIC en l'aula i una millora del procés ensenyança-aprenentatge.  
4. Avaluar el potencial ús de les tauletes tàctils digitals en la busca d'una educació de qualitat i adaptada a la diversitat.  
5. Valorar les limitacions del model.  
Tercer. Desenrotllament del programa i tipus de continguts  
1. El programa experimental regulat per esta resolució consistix en l'ús de llibres de text en tauletes tàctils digitals per part de l'alumnat de quint curs d'Educació Primària, amb possibilitat de continuïtat en sext curs de la mateixa etapa, així com en el primer curs d'Educació Secundària Obligatòria, en centres sostinguts amb fons públics de la Comunitat Valenciana.  
2. Una vegada autoritzat el programa, el llibre de text digital en suport tauleta tàctil digital s'utilitzarà en totes les àrees en aquells centres els grups participants dels quals pertanguen a l'etapa d'Educació Primària.  
3. En els centres educatius que participen amb grups de primer d'Educació Secundària Obligatòria, una vegada autoritzat el programa, el llibre de text en suport tauleta tàctil digital s'utilitzarà com a mínim en dos terceres parts de la jornada escolar.  
4. Els continguts utilitzats en les tauletes tàctils digitals poden provindre d'editorials o bé ser continguts propis elaborats pel professorat. Ambdós modalitats no són excloents, de manera que en un mateix centre educatiu es poden utilitzar les dos.  
5. Per al correcte desenrotllament del programa, el professorat implicat i les famílies rebran una formació específica, al llarg del curs, organitzada a través dels Centres de Formació, Innovació i Recursos Educatius de la Comunitat Valenciana (CEFIRE), que oferiran una atenció directa dels assessors de l'àmbit tecnològic i de referència.  
  
6. Al personal coordinador del programa en el centre educatiu i al personal tutor dels cursos implicats en el programa, la Direcció General d'Innovació, Ordenació i Política Lingüística li podrà reconéixer fins a un màxim de 60 hores de formació, com a participant del programa experimental i d'innovació educativa, la certificació de les quals serà expedida pel Servici de Formació del Professorat al finalitzar el curs escolar.  
  
Quart. Continguts dels llibres de text digitals  
1. En cas d'optar per la modalitat de participació amb continguts de les editorials, els centres educatius seleccionaran els continguts dels llibres de text digitals.  
2. En cas d'optar per continguts educatius propis, serà el professorat qui assumisca la càrrega d'estos continguts en els dispositius dels alumnes.  
3. Els continguts educatius hauran de permetre que els alumnes treballen sense connectivitat.  
  
Quint. Homologació dels dispositius electrònics tauletes tàctils digitals  
Per a participar en el programa experimental i obtindre resultats d'èxit, les tauletes tàctils digitals hauran de reunir les característiques tècniques següents:  
- Pantalla 10.  
- Capacitat d'emmagatzematge mínim 8 Gb.  
- Processador Dual Core 1GHz, o superior.  
- Connexió Wi-Fi.  
- 1 gigabyte de RAM.  
- Autonomia d'ús mínima de 8 hores.  
- Sistema operatiu iOS, o Android 4.0.3 o superior amb accés a plataforma de distribució d'aplicacions i continguts.  
  
Sext. Condicions de participació del centre  
1. La participació en el projecte durant l'àmbit d'aplicació d'este haurà de comptar amb l'aprovació del claustre de professors i del Consell Escolar, amb un informe previ favorable del tutor/a o tutors/es dels grups del curs escolar en què s'implante l'ús de llibres de text en tauletes tàctils digitals.  
2. Tot això quedarà reflectit en el certificat emés pel secretari del Consell Escolar en què es faça constar que el Consell Escolar ha aprovat implementar el programa experimental per al foment de l'ús de llibres de text en dispositius electrònics tauletes tàctils digitals, en els termes que preveu esta resolució, en el qual haurà de constar almenys la informació següent: aprovació del claustre de professors i del Consell Escolar, compliment de les prescripcions tècniques dels equips segons el que s'ha arreplegat en l'article 5 i constància de la informació a les famílies de les condicions de participació que figuren en l'article 7 d'esta resolució.  
3. El director/a del centre educatiu designarà un/coordinador/a del programa, que tindrà com a funcions coordinar-ne el desenrotllament i avaluació i comunicar les possibles incidències a l'òrgan gestor del programa experimental.  
  
Sèptim. Condicions de participació de les famílies  
1. La descàrrega dels continguts digitals de l'alumnat es durà a terme per compte de les famílies i, excepcionalment, amb el suport del centre educatiu en els casos en què es requerisca.  
2. El cost dels llibres de text digitals serà assumit per les famílies, tant dels continguts digitals com del dispositiu físic, tauleta tàctil digital, i el seu manteniment. Les famílies podran utilitzar tauletes tàctils digitals que ja tinguen adquirides o bé comprar-ne una nova, sempre que s'ajusten a les condicions establides en l'article 5.  
  
Octau. Presentació de sol·licituds  
1. El model de sol·licitud s'obtindrà per via telemàtica després d'omplir el formulari corresponent a què s'accedix des de la pàgina web de la Conselleria d'Educació, Cultura i Esport, Servici de Formació del Professorat, Formació.  
2. A la sol·licitud s'ha d'adjuntar, en el termini establit per a la inscripció, el certificat emés pel secretari del centre segons el contingut del punt 2 de l'article 6 d'esta resolució.  
3. La sol·licitud de participació, junt amb la documentació corresponent, ha d'anar adreçada a la Direcció General d'Innovació, Ordenació i Política Lingüística, i s'ha de presentar:  
a) Obligatòriament en el registre general de la Conselleria d'Educació, Cultura i Esport situat en l'avinguda de Campanar, número 32, de València (46918), en els registres generals de les direccions territorials d'Educació, Cultura i Esport o en qualsevol dels llocs previstos en l'article 38 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú. Si, fent ús d'este dret, l'expedient és remés per correu, la sol·licitud haurà de ser presentada en les oficines de correus i haurà de complir el procediment establit en l'article 205.3 del Reglament del Servici de Correus: les instàncies seran presentades en sobre obert perquè la persona encarregada hi estampe el segell de dates. Haurà de figurar amb claredat el nom de l'oficina i la data de presentació abans de certificar-les.  
  
b) Una vegada registrada la sol·licitud, es presentarà una còpia escanejada d'esta i de la documentació que l'acompanya a través de la pàgina web en què s'ha obtingut.  
4. Per al curs 2015-2016, el període d'inscripció serà des de l'endemà de la publicació d'esta resolució en el Diari Oficial de la Comunitat Valenciana fins al 30 de juny de 2015. En els cursos següents el termini d'inscripció es regularà per resolució de la Direcció General d'Innovació, Ordenació i Política Lingüística.  
5. Quan es tracte d'un centre educatiu públic de titularitat de la Generalitat, la sol·licitud haurà d'estar firmada pel director o la directora. Quan es tracte d'un centre educatiu sostingut amb fons públics que no siga titularitat de la Generalitat, la sol·licitud serà subscrita per qui figure en el Registre de Centres Docents de la Comunitat Valenciana com a titular del dit centre. En cas de persones jurídiques, la sol·licitud l'haurà de firmar qui en tinga la representació legal.  
  
6. La llista provisional de sol·licituds admeses i no admeses es publicarà en un termini màxim de 15 dies hàbils comptats des de l'1 de juliol de 2015, en la pàgina web de la Conselleria d'Educació, Cultura i Esport, Servici de Formació del Professorat, Formació.  
7. Contra esta llista provisional es podrà presentar al·legacions en el termini de 10 dies naturals. Una vegada examinades les al·legacions, es publicarà la llista definitiva de sol·licituds admeses i no admeses, mitjançant una resolució de la Direcció General d'Innovació, Ordenació i Política Lingüística, en la pàgina web de la Conselleria d'Educació, Cultura i Esport, Servici de Formació del Professorat, Formació. Contra esta resolució definitiva, que posa fi a la via administrativa, de conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 9 i 14 de la Llei reguladora de la jurisdicció contenciosa administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant dels òrgans que s'indiquen a continuació:  
- El recurs de reposició s'haurà d'interposar davant de la Conselleria d'Educació, Cultura i Esport en el termini d'un mes a partir de l'endemà de la publicació en la seua pàgina web.  
- El recurs contenciós administratiu s'haurà de plantejar davant del jutjat contenciós competent en el termini de dos mesos a partir de l'endemà de la publicació en la pàgina web de la Conselleria d'Educació, Cultura i Esport.  
  
Nou. Seguiment i avaluació del programa  
1. Els CEFIRE de referència dels centres participants realitzaran trimestralment el seguiment de l'aplicació del programa.  
2. Per a l'avaluació anual del programa, en cada centre educatiu participant es realitzarà una enquesta de valoració a l'alumnat, a les famílies i als docents al final del curs acadèmic. Esta enquesta serà facilitada per la Direcció General d'Innovació, Ordenació i Política Lingüística i comprendrà tots i cada un dels objectius d'este programa experimental.  
  
3. La Direcció General d'Innovació, Ordenació i Política Lingüística elaborarà un informe sobre els resultats del programa experimental al finalitzar cada un dels cursos que comprenga, així com un informe final de conclusions sobre el grau de consecució dels objectius proposats.  
  
4. En cas que un centre educatiu no mantinga el compliment de les condicions de participació del programa experimental, no es tindran en compte les seues dades en l'avaluació.  
  
Contra esta resolució, que no posa fi a la via administrativa, es podrà interposar un recurs d'alçada davant del secretari autonòmic d'Educació i Formació d'esta Conselleria d'Educació, Cultura i Esport, en el termini d'un mes a partir de l'endemà de la publicació, de conformitat amb els articles 107, 114 i 115 de la Llei 30/1992, d'11 de novembre, de Règim Jurídic de les Administracions Públiques i del Procediment Administratiu Comú, en la modificació que en fa la Llei 4/1999, de 13 de gener.  
  
  
València, 8 de juny de 2015.- El director general d'Innovació, Ordenació i Política Lingüística: Juan Pablo Valero García.